钦定古今图书集成/理学汇编/学行典/第093卷 > 朱子全书二 > 《通鉴室记》
## 钦定古今图书集成/理学汇编/学行典/第093卷 > 朱子全书二 > 《通鉴室记》

“士之所以能立天下之事者，以其有志而已。然非才
则无以济其志，非术则无以辅其才，是以古之君子，
未有不兼是三者，而能有为于世者也。然而所为术
者，又岂阴险诡仄，朝三暮四之谓哉？亦语夫所以处
事之方而已矣。”营丘张侯仲隆，慷慨有气节，常以古
人功名事业自期许，不肯碌碌随世俗上下。至其才
“器闳博，则又用无不宜。”盖临大事变而愈益精神，指
麾处画，无一不中机会者。是其志与其才，虽未尽见
施设，而人知其有馀矣。然未尝以是自足也。方且博
观载籍，记览不倦，盖将酌古揆今，益求所以尽夫处
事之方者而施之，非特如世之学士大夫，兀兀陈编，
掇拾华靡，以为谈听之资，至其施诸事实，则汎然无
据而已也。尝客崇安之光化精舍，暇日新一室于门
右，不置馀物，独取《资治通鉴》数十帙列其中，焚香对
之，日尽数卷。盖上下若干年之闲，安危治乱之机，情
伪吉凶之变，大者纲提领挈，细者缕析毫分，心目了
然无适，而非吾处事之方者。如是盖三年矣，而其起
居饮食，宴娱谈笑，亦无一日而不在是也。室之前轩，
下临清流，邑屋台观，园林陂泽之胜，月星雨露，风烟
云物之奇，反若有以开涤灵襟、助发神观者，尤于读
是书也为宜。于是直以《通鉴》榜之，而属予记。予闻之，
古今者时也；得失者事也；传之者书也；读之者人也。
以人读书而能有以贯古今、定得失者，仁也。盖人诚
能即吾一念之觉者，默识而固存之，则目见耳闻，无
非至理。而况是书先正温公之志，其为典刑总会，简
牍渊林，有如神祖圣诏所褒者，是岂不足以尽其心
乎？今侯有当世之志，当世之才，又能因是书以求尽
其术，此岂苟然而已哉？然予犹欲进于行，著习察之
涂，使异时见于用者无毫厘之差也。则愿以“仁”之说
为侯诵之。